贈別舍人弟臺卿之江南
作者：李白
朝代：唐

paragraphs: 去國客行遠，還山秋夢長。
梧桐落金井，一葉飛銀牀。
覺罷攬明鏡，鬢毛颯已霜。
良圖委蔓草，古貌成枯桑。
欲道心下事，時人疑夜光。
因爲洞庭葉，飄落之瀟湘。
令弟經濟士，謫居我何傷。
潛虬隱尺水，著論談興亡。
客遇王子喬，口傳不死方。
入洞過天地，登真朝玉皇。
吾將撫爾背，揮手遂翱翔。